Tomáš, Erik, minister práce, sociálnych vecí a rodiny SR (2023-12-08):
84 Ďakujem veľmi pekne. Vážený pán predseda, vážení páni poslanci, panie poslankyne, napriek tomu, že je to záverečné slovo, len dodržiavam režim, pán Sulík, v ktorom fungovala vaša vláda, najmä teda väčšina vašich ministrov na čele s pánom Matovičom, ale napriek tomu vám, samozrejme, odpoviem na vašu otázku, ktorú som ako jedinú vzhliadol takú vecnú zo všetkých pripomienok opozície, teda minimálne počas súčasného dňa. Nie je možné to urobiť podľa zákona, ktorý schválime, pretože bola by to nová zmluva v novej banke, takže je to viazané na zmluvu, ale túto pripomienku sme narýchlo vyhodnotili a komunikovali sme aj s ministerstvom financií, tak môžeme to zlepšiť do budúcna. Musíme sa na to, samozrejme, pozrieť. Treba povedať, že ten program podľa prvých odhadov bude trvať do roku 2027. Vždy sa bude prehodnocovať pri zákone o štátnom rozpočte, tak teoreticky sa môžeme pozrieť aj na túto jednu vašu pripomienku, ale musíme o tom diskutovať s ministerstvom financií. Bola to požiadavka ministerstva financií napriek tomu, že je to, samozrejme, aj v tomto zákone. Ale naozaj nerozumiem vám opozícii, pretože hľadáte stále nejaký, nejaký problém, ale taký ten okrajový problém, len to chcete spochybniť za každú cenu. Ja viem, že je to vašou úlohou, ale nerobíte dobre. Už som vám to včera povedal, že nerobíte dobre, pretože jedni hovoríte, že to ľudia nepotrebujú, druhí navrhujete, naopak, ešte rozšíriť tú pomoc, potom zase hovoríte, že to príliš rýchlo dávame, no a potom že teda chýba to, že sa to nedá preniesť aj tá dotácia medzi bankami. Stále len niečo hľadáte na tom, aby ste vôbec niečo kritizovali, pripadá mi to kritika pre kritiku. Je to vaša úloha, ale naozaj, nerobte to. Ľudia to naozaj rýchlo potrebujú. Áno, konáme rýchlo, lebo to rýchlo potrebujú, pretože tie úrokové sadby vzrástli v minulom roku a potrebujeme im to ešte nejakým spôsobom kompenzovať. A potrebujú to, hlavne to potrebujú, lebo možno pre vás mnohých, keď narastie mesačná splátka o 200 eur, tak vám sa to zdá, že nič, ale to je teda fakt dosť o 200 euro nárast, keď hovoríme o nejakom priemere, že človeku vzrastie mesačná splátka. Takže potrebujú to rýchlo a potrebujú to hneď. Za tento rok to dostanú ešte vo výške daňového bonusu a za budúci rok to už bude, budú úrady práce vyplácať v mesačných splátkach a je to vybavené pre všetkých ľudí, ktorých príjem je do výšky 2 086 eur. 75 % z toho navýšenia, ktorý im vznikol nie kvôli ich vine, ale kvôli nárastu úrokových sadzieb, ako som povedal, 75 % preplatí z toho štát, maximálne do výšky 150 eur. Toto je konkrétna a rýchla pomoc, toto je aj dodržanie predvolebného sľubu tejto vlády. Takže nerozumiem, prečo toľko hľadáte nejakú, nejaký, nejaké zádrhely na tom. Jednoducho chcem vás poprosiť, zdvihnite za to ruku, hlasujte za to, budeme v budúcnosti sa pozerať, ako to vlastne funguje, ale títo ľudia naozaj túto pomoc potrebujú, pretože u mnohých z nich môže dôjsť k takej rizikovej a krízovej situácii, že napokon by mohli prísť až o bývanie. Títo ľudia to potrebujú. Máme to vlastne do určitého príjmu. Nedávame to predsa plošne všetkým, ale naozaj tým, ktorí to naozaj potrebujú. Tak vás chcem v tejto záverečnej reči vyzvať a poprosiť, aby ste aj vy napriek tomu, že ste mali tieto kritické niektoré vyjadrenia, podporili tento návrh zákona, lebo je dobrý a pomáha ľuďom. Ďakujem.